Document ID: /roh_data/filtered/fineweb-2-filterrobots_roh.jsonl.gz/39911

En il Cosovo ha la partida da sanestra Vetevendosje cun ses program cunter la corrupziun gudagnà l’elecziun dal parlament. La partida da l’anteriur defensur dals dretgs civils, Albin Kurti, vegn sin 48% da las vuschs. Quai ha communitgà la cumissiun electorala a Pristina suenter che las bleras vuschs èn dumbradas. La partida PDK – ch’è stada blers onn en la regenza – vegn sin 17%; la partida conservativa LDK sin 13% da las vuschs.
Las prioritads da sia partida sajan giustia e plazzas da lavur, ha declerà il victur da l’elecziun, Albin Kurti. Las ulteriuras partidas han acceptà il resultat electoral e gratulà a Kurti. Gia tar las elecziuns dad avant dus onns aveva Kurti pudì persvader ils votants e las votantas. Suenter be 50 dis en uffizi era el dentant la primavaira avant in onn vegnì bittà ord uffizi da las forzas politicas veglias.